Programul este auditat și de Serviciul de Audit Intern al Comisiei. În urma recomandărilor din ultimul audit efectuat de IAS în direcția îmbunătățirii estimărilor de costuri și având în vedere creșterea preconizată a activităților de dezafectare în diferitele sale amplasamente, JRC, cu sprijinul consultanților externi, a reevaluat inventarul deșeurilor și a revizuit planificarea dezafectării. Pentru a determina costurile preconizate pentru fiecare amplasament JRC, a fost aplicată o abordare armonizată, bazată pe cele mai recente recomandări internaționale pentru estimarea costurilor dezafectării. Noile previziuni bugetare (începând din decembrie 2017) includ cheltuielile neprevăzute, în funcție de nivelul de incertitudine asociat activităților respective și condițiilor externe din diferitele locații. Noua strategie și noile previziuni bugetare au fost examinate de către Grupul de experți pentru programul D&WM, primind aviz pozitiv în 2017, la încheierea acestui proces. Persistă însă incertitudini semnificative care afectează calendarele și estimarea costurilor pentru diferitele amplasamente, care sunt inerente duratelor lungi de desfășurare a operațiunilor de dezafectare a instalațiilor nucleare și întârzierilor provocate de statul membru gazdă.

•Consultări cu părțile interesate

La 10 ianuarie 2018, Comisia a lansat o consultare publică privind fondurile UE în domeniul securității, care a durat până la 9 martie 2018.

Pentru evaluarea intermediară a programelor Kozlodui și Bohunice, Comisia a lansat în iunie 2017 o consultare publică deschisă, cu o durată prelungită de 14 săptămâni. Consultarea a stârnit un interes limitat (20 de răspunsuri). Pe lângă această consultare, în iulie 2017 a fost lansat un mecanism specific de consultare e-survey, care a adus încă 17 răspunsuri (unul din Bulgaria, patru din Lituania și 12 din Slovacia), din partea unui număr total de 90 de părți interesate care au fost contactate. Răspunsurile primite au fost în general pozitive cu privire la program, dar nu au furnizat noi informații pe tema programului. Aceste două consultări au fost completate de consultări specifice, concretizate prin aproximativ 100 de interviuri cu operatorii care realizează dezafectarea și cu părțile interesate relevante.

•Expertiza externă

Următoarele documente au fost folosite drept contribuție pentru elaborarea programului pentru următorul cadru financiar multianual:

–Support to the mid-term evaluation of the Nuclear Decommissioning Assistance Programmes, EY, o evaluare pentru DG Energie a Comisiei Europene, 2018

–Nuclear Decommissioning Assistance Programme (NDAP) – Assessment of the robustness of the financing plans considering the economic-financial-budgetary situation in each concerned Member State and of the relevance and feasibility of the detailed decommissioning plans, Deloitte, NucAdvisor, VVA Europa, studiu realizat pentru DG Energie a Comisiei Europene, 2016

–Raportul special al CCE nr. 22/2016 „Programele de asistență ale UE pentru dezafectare nucleară din Lituania, Bulgaria și Slovacia: s-au realizat unele progrese în raport cu situația din 2011, dar se prefigurează o serie de dificultăți importante în viitor”

În ceea ce privește gestionarea programului D&WM, JRC este consiliat periodic de un grup independent de experți europeni în materie de dezafectare (reuniuni bianuale și reuniuni ad-hoc suplimentare). Consultanța oferită de aceștia se referă la dezafectare și la strategia de tratare a deșeurilor radioactive, la tehnologiile disponibile, la aspectele tehnice ale organizației și la orice alte aspect referitor la program.

•Evaluarea impactului

În conformitate cu Regulamentul financiar și cu cerințele politicii Comisiei pentru o mai bună legiferare, actualul program a făcut obiectul unei evaluări ex ante (sub forma unui document de lucru al serviciilor Comisiei).

•Simplificare

Programul Kozlodui și programul Bohunice sunt, în prezent, implementate în sistem de gestiune indirectă, cu ajutorul organismelor de implementare care au făcut obiectul unei evaluări a pilonilor din statele membre vizate (respectiv, Banca Europeană pentru Reconstrucție și Dezvoltare în Bulgaria și Agenția slovacă pentru Inovare și Energie în Slovacia). Evaluarea intermediară a programului a confirmat că în configurația actuală, respectiv utilizându-se un program de finanțare specific, se asigură implementarea eficace și eficientă a programului, care va continua în următorul cadru financiar multianual, cu unele simplificări pe baza lecțiilor învățate în urma evaluării intermediare.

De exemplu, programul va folosi programarea multianuală prevăzută de Regulamentul financiar revizuit. Astfel, planul de dezafectare detaliat multianual va fi utilizat în mod optim ca bază de programare și monitorizare, sporindu-se eficiența și ritmul ciclului de programare. Un alt exemplu se referă la introducerea unui cadru mai clar pentru cofinanțare, care va reduce incertitudinea privind sursa finanțării, va elimina necesitatea negocierii și a consensului anual cu privire la contribuția națională și va spori gradul de asumare a programului de către statul membru respectiv.

În plus, în Bulgaria și Slovacia, Fondul european de dezvoltare regională (FEDR), Fondul social european Plus (FSE +) și Fondul de coeziune ar putea susține măsuri de însoțire a tranziției economice și sociale aferente, inclusiv măsuri privind eficiența energetică și energia regenerabilă, precum și anumite alte activități care nu sunt legate de procesele de securitate radiologică. Astfel, aceste fonduri pot contribui la crearea de noi activități în regiunile vizate și pot utiliza cunoștințele specializate disponibile la nivel local, acționând ca un important vector al creării de locuri de muncă, al creșterii durabile și al inovării. În mod similar, ar trebui explorate sinergiile cu PC9 și/sau cu programul de cercetare și formare al Euratom în domenii precum dezvoltarea tehnologică, încercările tehnologice, formarea și învățământul.

În plus, va fi utilizat cadrul unic de reglementare, încercându-se totodată exploatarea altor sinergii și complementarități între programe.

JRC va continua să implementeze programul în sistem de gestiune directă, profitând pe deplin de cunoștințele specializate ale JRC în domeniul nuclear, până când se încheie procesul de predare a instalațiilor și a responsabilităților către statele membre gazdă. Programul D&WM al JRC va fi implementat integral în cadrul noului instrument. JRC va continua să își îmbunătățească și să își raționalizeze sistemul actual de programare, monitorizare și control și să își consolideze gestionarea proiectelor prin introducerea metodei valorii dobândite și definirea nivelului de referință (planul de dezafectare final), în funcție de care vor fi monitorizate progresele. Aceasta include, de asemenea, adoptarea unui program de lucru multianual și decizia de finanțare, o evaluare intermediară (după patru ani) și o evaluare finală după 2027. Prin intermediul acestor elemente, ar trebui să crească transparența programului în conformitate cu obiectivul general al Comisiei.

•Drepturile fundamentale

Programul nu are niciun impact asupra drepturilor fundamentale.